**O B R A Z L O Ž E N J E**

**I - PRAVNI TEMELJ ZA DONOŠENJE AKTA**

Pravni temelj za donošenje ovog akta je članak 61. Statuta Grada Pula-Pola (“Službene novine” Grada Pule broj 7/09, 16/09, 12/11, 01/13, 2/18, 2/20, 4/21 i 5/21) kojim je propisano da Gradonačelnik Grada Pule donosi akte iz svog djelokruga.

Akcijskim planom energetske učinkovitosti Grada Pule 2022.-2024. (“Službene novine” Grada Pule broj 15/22) definirane su mjere energetske učinkovitosti po osnovi kojih su utvrđene i mjere koje se sufinanciraju ovom Odlukom.

**II - OSNOVNA PITANJA KOJA SE UREĐUJU AKTOM**

Ovom se Odlukom utvrđuju uvjeti, kriteriji i postupak provođenja mjera poticanja energetske učinkovitosti kojima će Grad Pula-Pola neposredno sufinancirati:

- nabavu novih kućanskih uređaja (hladnjaka, hladnjaka s ledenicom, ledenica, perilica posuđa, perilica rublja i sušilica rublja) najviših energetskih razreda A, B ili C,

- nabavu novih električnih vozila (električni bicikli, vozila kategorije L1 – mopedi, vozila kategorije L3 –motocikli),

- uslugu izrade glavnog projekta za solarnu elektranu u mrežnom radu za obiteljske kuće,

- nabavu novih fotonaponskih sunčanih modula.

Ovim mjerama Grad utječe na smanjenje potrošnje energije iz neobnovljivih izvora, te smanjenje emisija stakleničkih plinova, a potiče korištenje solarne energije, kao obnovljivog izvora energije.

Mjere energetske učinkovitosti najčešće traže početno višu investiciju, stoga iako dugoročno isplative, često se građani ne opredjeljuju za iste. Grad Pula, kao jedinica lokalne samouprave koja je usmjerena na održiv razvoj i zelena rješenja provođenje mjera energetske učinkovitosti sufinancirati će na godišnjoj razini a, sama dinamika provedbe mjera ovisi će o raspoloživim proračunskim sredstvima Grada Pule.

Grad će provođenje mjera energetske učinkovitosti sufinancirati u iznosu od:

* 700,00 kn po pojedinom kućanskom uređaju,
* 2.000,00 kn po pojedinom električnom vozilu,
* maksimalno 3.000,00 kn, ali ne više od 30% za uslugu izrade Glavnog projekta za solarnu elektranu u mrežnom radu za obiteljsku kuću,
* maksimalno 10.000,00 kn, ali ne više od 25% za nabavu novih fotonaponskih sunčanih modula.

Ovom Odlukom utvrđuje se cjelovit postupak sufinanciranja mjera koji obuhvaća provođenje Javnog poziva, podnošenje Zahtjeva za sufinanciranje, utvrđivanje prijava koje ispunjavaju uvjete Javnog poziva, mjesečnu objavu liste na službenoj stranici Grada s popisom korisnika koji su ostvarili pravo na sufinanciranje mjera energetske učinkovitosti te način isplate sredstava korisnicima koji su ostvarili pravo na sufinanciranje.

**III - PROCJENA POTREBNIH FINANCIJSKIH SREDSTAVA**

Financijska sredstva za provedbu ove Odluke utvrđivat će se na godišnjoj razini ovisno o proračunskim sredstvima Grada Pule na pozicijama energetske učinkovitosti.

Pripremila: Marina Maršanić, dipl.ing.agr.